ড. কামাল হোসেনের তিন শর্তের বিষয় গণমাধ্যমকে নিশ্চিত করেছেন গণফোরামের নির্বাহী সভাপতি অ্যাডভোকেট সুব্রত চৌধুরী। তিনি একটি দৈনিকে বলেছেন, প্রথম শর্ত- জামায়াতের সঙ্গে প্রকাশ্য-অপ্রকাশ্য কোনোভাবেই আমরা (গণফোরাম) জোট করবো না। দ্বিতীয় শর্ত- জোটগতভাবে বিএনপির চেয়ারপারসন খালেদা জিয়ার মুক্তির দাবি করা যাবে না। তৃতীয় শর্ত- জাটগতভাবে বিএনপির ভারপ্রাপ্ত চেয়ারম্যান তারেক রহমানকে দেশের রাজনীতিতে পুনর্বাসনের উদ্যোগ নেয়া যাবে না। তবে দেশের বৃহৎ এবং ব্যাপক জনসমর্থিত দল হিসেবে বিএনপি নিজেদের মতো করে তাদের কারাবন্দি দলীয় প্রধানের মুক্তির দাবিতে সোচ্চার থাকতে পারে। তারা চাইলে দলগতভাবে তারেক রহমানের প্রসঙ্গটি সামনে আনতে পারে। কিন্তু এর সঙ্গে জোটের বা গণফোরামের কোনো সম্পর্ক থাকবে না। তিনি বলেন, বিএনপি তিনজন শীর্ষ নেতা আমাদের সঙ্গে কয়েক দফা বৈঠক করেছেন। আমরা আমাদের কথা বলেছি, তারাও তাদের কথা বলেছে। আশা করি যোগ-বিয়োগ করে আমরা একটি ঐকমত্যে পৌঁছুতে পারবো। এ প্রসঙ্গে জানতে চাইলে বিএনপির স্থায়ী কমিটির সদস্য ড. খন্দকার মোশাররফ হোসেন বলেন, ড. কামাল হোসেনের দেয়া ধরণের শর্তের ব্যাপারে আমি কিছু জানিনা। ড. কামাল হোসেনের শর্তের ব্যাপারে জানতে চাইলে একজন রাষ্ট্রবিজ্ঞানী বলেন, শর্ত গুরুত্বপূর্ণ বিষয় নয়। বিষয় আপনি বর্তমান পরিস্থিতিতে ঐক্য করতে চান কিনা। আগে দেখতে হবে আপনার মানসিকতা কেমন? ২০১৪ সালের ৫ জানুয়ারীর নির্বাচনের পর বর্তমানে দেশের যে অবস্থা তাকে প্রতিটি দেশপ্রেমিকের উচিত ঐক্যবদ্ধ হওয়া। এখানে ড. কামাল হোসেন জামায়াতের বিষয়ে যে শর্ত দিয়েছে তা গ্রহণযোগ্য। অন্য দু’টি গ্রহণযোগ্য নয়। তবে বিএনপিকে তো বলা হয়েছে তারা নিজেদের মতো করে বেগম জিয়ার মুক্তি এবং তারেক রহমানের ব্যাপারে কর্মসূচি নিতে পারবে। এখানে বাধা কোথায়? আবার কামাল হোসেন ঝানু রাজনীতিক। তাকেও বুঝতে হবে দেশে ভোটের রাজনীতিতে বিএনপি’র জনপ্রিয়তা আকাশ ছোঁয়া। একাদশ জাতীয় সংসদ নির্বাচনে জনগণের ভোটের অধিকার নিশ্চিত করতে চাইলে বিএনপির সঙ্গে তাঁর সমঝোতা অপরিহার্য।